钦定古今图书集成/明伦汇编/人事典/第029卷 > 《释名》 > 《小儿诗》路德延
## 钦定古今图书集成/明伦汇编/人事典/第029卷 > 《释名》 > 《小儿诗》路德延

“情态任天然，桃红两颊鲜。乍行人共看，初语客多怜。
臂膊肥如瓠，肌肤软胜绵。长头才覆额，分角渐垂肩。
散诞无尘虑，逍遥占地仙。排衙朱阁上，喝道画堂前。
合调歌杨柳，齐声踏采莲。走堤行细雨，奔巷趁轻烟。
嫩竹乘为马，新蒲折作鞭。莺雏金镟系，猫子彩丝牵。
拥鹤归晴岛，驱鹅入暖泉。杨花争弄雪，榆荚共收钱。
锡镜当胸挂，银珠对耳悬。头依苍鹘裹，袖学《柘枝》揎。
酒殢丹砂暖，茶催小玉煎。频邀筹箸挣，时乞绣针穿。
宝箧拏红豆，妆奁拾翠钿。戏袍披按褥，劣帽戴靴毡。
展画趋三圣，开屏笑七贤。贮怀青杏小，垂额绿荷圆。
惊滴霑罗泪，娇流污锦涎。倦书饶娅姹，憎药巧迁延。
弄帐鸾绡映，藏衾凤绮缠。指敲迎使鼓，筋拨赛神弦。
帘拂鱼钩动，筝推雁柱偏。碁图添路画，笛管欠声鑴。
恼客初酣睡，惊僧半入禅。寻蛛穷屋瓦，探雀遍楼椽。
抛果忙开口，藏钩乱出拳。夜分围榾柮，朝聚打秋千。
折竹装泥燕，添丝放纸鸢。互夸轮水碓，相教放风旋。
旗小裁红绢，书幽截碧笺。远铺张鸽网，低控射蝇弦。
谵语时时道，谣歌处处传。匿窗眉乍曲，遮路臂相连。
斗草当春迳，争球出晚田。柳傍慵独坐，花底困横眠。
等鹊前篱畔，听蛩伏砌边。傍枝粘舞蝶，隈树捉鸣蝉。
平岛夸趫上，层崖逞捷缘。嫩苔车迹小，深雪履痕全。
竞指云生岫，齐呼月上天。蜂窠寻迳斸，蚁穴绕阶填。
樵唱回深岭，牛歌下远川。垒柴为屋木，和土作盘筵。
险砌”高台石，危跳峻塔砖。忽陞邻舍树，偷上后池船。
项橐称师日，甘罗作相年。“明时方任德，劝尔减狂颠。”